IZLAGAČI NA ČETVRTOM FESTIVALU KNJIGE U MATICI HRVATSKOJ

[ALFA d. d. 2](#_Toc198557328)

[DISPUT 2](#_Toc198557329)

[DRUŠTVO HRVATSKIH KNJIŽEVNIKA OGRANAK SPLIT, FILOZOFSKI FAKULTET SVEUČILIŠTA U SPLITU i OGRANAK MATICE HRVATSKE U PODSTRANI 3](#_Toc198557330)

[HRVATSKI INSTITUT ZA POVIJEST 3](#_Toc198557331)

[HRVATSKA SVEUČILIŠNA NAKLADA i STAROSLAVENSKI INSTITUT 4](#_Toc198557332)

[MATICA HRVATSKA 5](#_Toc198557333)

[NAKLADA LJEVAK d. o. o. 6](#_Toc198557334)

[OGRANAK MATICE HRVATSKE U BJELOVARU 7](#_Toc198557335)

[OGRANAK MATICE HRVATSKE U ČAKOVCU, MEĐIMURSKA ŽUPANIJA, MUZEJ MEĐIMURJA ČAKOVEC i CENTAR ZA ISTRAŽIVANJE MEĐIMURJA 7](#_Toc198557336)

[OGRANAK MATICE HRVATSKE U ČITLUKU 8](#_Toc198557337)

[OGRANAK MATICE HRVATSKE U DUBROVNIKU 8](#_Toc198557338)

[OGRANAK MATICE HRVATSKE U GRUDAMA, MATICA HRVATSKA, OPĆINA GRUDE 9](#_Toc198557339)

[OGRANAK MATICE HRVATSKE U KRIŽEVCIMA 10](#_Toc198557340)

[OGRANAK MATICE HRVATSKE U MOSTARU, HRVATSKA AKADEMIJA ZA ZNANOST I UMJETNOST U BIH i UDRUGA ZDRAVO DRUŠTVO MOSTAR 10](#_Toc198557341)

[OGRANAK MATICE HRVATSKE U METKOVIĆU 11](#_Toc198557342)

[OGRANAK MATICE HRVATSKE U OGULINU 11](#_Toc198557343)

[OGRANAK MATICE HRVATSKE U OTOČCU 12](#_Toc198557344)

[OGRANAK MATICE HRVATSKE U OZLJU, ZAVIČAJNI MUZEJ OZALJ i ZAGREBAČKO GRADSKO KAZALIŠTE „KOMEDIJA“ 12](#_Toc198557345)

[OGRANAK MATICE HRVATSKE U PETRINJI i UDRUGA ZRINSKA GORA 13](#_Toc198557346)

[OGRANAK MATICE HRVATSKE U PLOČAMA i OGRANAK MATICE HRVATSKE U ČITLUKU 13](#_Toc198557347)

[OGRANAK MATICE HRVATSKE U SPLITU 14](#_Toc198557348)

[OGRANAK MATICE HRVATSKE U STAROM GRADU 15](#_Toc198557349)

[OGRANAK MATICE HRVATSKE U SVETOM IVANU ZELINI 15](#_Toc198557350)

[OGRANAK MATICE HRVATSKE U ZADRU 16](#_Toc198557351)

[OGRANAK MATICE HRVATSKE U ZAPREŠIĆU 16](#_Toc198557352)

# ALFA d. d.

**Thomas Stearns Eliot: *Pusta zemlja*, urednik Božidar Petrač, preveo Dean Slavić, Alfa d. d., Zagreb, 2024.**

**PREDSTAVLJAČI: Božidar Petrač, glavni urednik, Dean Slavić, prevoditelj**

Ova je monografija dobar vodič za prvi susret s *Pustom zemljom*, ali je ujedno djelo koje će zadovoljiti i subspecijaliste koji su se bavili upravo ovim umjetničkim djelom – jamačno najviše tumačenom poemom engleskoga jezika u 20. stoljeću. Tekst koji govori o recepciji poeme u Hrvatskoj bio je posebno zahtjevan zato što autor zapravo piše o prethodnicima u složenom poslu prijevoda poezije. Iako donosi popise dobrih i manje uspjelih rješenja, nema ni suvišne oštrine niti neumjerenosti u pohvalama. Ovaj dio obuhvaća i komentar ključnih hrvatskih interpretatora *Puste zemlje*, pa će čitatelj doznati osnove komentara koje su pisali, uz već navedene autore, i Dunja Detoni Dujmić, Živan Filippi i Tomislav Sabljak.

# DISPUT

**Fernando de Rojas: *Celestina ili Tragikomedija o Calistu i Melibeji*, Disput,Zagreb, 2025.**

**PREDSTAVLJAČ: Karlo Budor, prevoditelj**

*Celestina ili Tragikomedija o Calistu i Melibeji* remek-djelo je španjolske književnosti s konca 15. stoljeća, kojemu je navodno autor Fernando de Rojas. Doživjelo je golem izdavački uspjeh, ali je isto tako bilo i cenzurirano, pa čak i zabranjivano. Ljubavni zaplet dvoje mladih komplicira se time što se u njihove živote upleću koristoljubive osobe sumnjiva morala, jedna stara svodnica zajedno s gramzivom služinčadi, što dovodi do tragičnog ishoda. U djelu se ljubav, s jakim erotskim nabojem, miješa s didaktičkim, knjiškim, pučkim, folklornim, pustolovnim i psihološkim sadržajnim elementima. U formalnom smislu ovo je djelo ustvari hibridno ostvarenje, koje podsjeća na dramu srodnu humanističkim komedijama, ali se može smatrati i osebujnim dijaloškim romanom. Po svojem sadržaju, svojstvima jezika, stila, iznesenim idejama i, općenito, duhu kojim odiše čitava ova nesvakidašnja knjiga, ona se ističe kao vrhunsko i jedinstveno književno dostignuće nastalo u razdoblju na razmeđu srednjega vijeka i renesanse.

# DRUŠTVO HRVATSKIH KNJIŽEVNIKA OGRANAK SPLIT, FILOZOFSKI FAKULTET SVEUČILIŠTA U SPLITU i OGRANAK MATICE HRVATSKE U PODSTRANI

***Jadranskih sirena zov: Antologija hrvatskih književnica u Dalmaciji od 18. stoljeća do danas*, urednice Hrvojka Mihanović-Salopek i Gordana Laco, Društvo hrvatskih književnika Ogranak Split, Filozofski fakultet Sveučilišta u Splitu i Ogranak Matice hrvatske u Podstrani, Split–Zagreb, 2024.**

**PREDSTAVLJAČICE: Hrvojka Mihanović-Salopek, predsjednica DHK, Divna Ban Bakota, pjesnikinja i članica Ogranka čije su pjesme uvrštene u *Antologiju***

Na obali Jadrana, u Dubrovniku i Dalmaciji nalazimo u pisanim zapisima prve obrazovane dame kojima je književnost sama po sebi, ali i vlastiti pjesnički izraz nezaobilazni dio osobnosti i intelektualnog identiteta. U 16. stoljeću ističe se kao najslavnija dubrovačka inspirativna muza, ali i autorica nesačuvanih stihova Cvijeta Zuzorić (rođ. 1552), kojoj su u znak poštovanja pisali stihove Dinko Zlatarić, Nikola Gučetić i glasoviti Torquato Tasso. Uz Cvijetu se isticala i njezina prijateljica Mara Gučetić Gundulić. Pored toga, obje prijateljice bile su članice dubrovačkog društva Dei concordi (Akademije složnih), gdje su se družile s pjesnikinjama Nadom i Julijom Bunić. Mnoge dame stvarale su i na latinskom kao npr. Marija Faccenda i Jelena Pozza Sorgo s početka 18. st. Taj renesansni početak buđenja ženske pjesničke izražajnosti razbuktao se krajem 17. i tijekom 18. stoljeća, kada pronalazimo sačuvane prve hrvatske rukopise, pa i tiskane stihove hrvatskih književnica. Prema zapisima tadašnjih suvremenika i Marija Giorgi Bona bila je jedna od važnijih osoba dubrovačkog društvenog i kulturnog života s kraja 18. st., u čijem su se salonu također okupljale intelektualne elite. Upravo u prostorima ljetnikovca i privatnih salona blijedjela je stroga razlika privatne i javne sfere, jer su u razgovorima o znanosti, filozofiji, umjetnosti, ekonomiji, pa čak i politici, žene i muškarci bili ravnopravni sudionici diskusija.

# HRVATSKI INSTITUT ZA POVIJEST

**Davor Marijan: *Hrvatska u Jugoslaviji 1980-ih. Lažna svijest i svjesna laž,* Hrvatski institut za povijest, Zagreb, 2024.**

**PREDSTAVLJAČI: Josip Mihaljević, recenzent, Davor Marijan, autor**

Cilj autora ove knjige je bio istražiti osamdesete godine prošlog stoljeća na temelju arhivskoga gradiva Saveza komunista u Hrvatskom državnom arhivu, odnosno fonda 1220, koji se službeno (iako ne baš sretno) naziva Centralni komitet Saveza komunista Hrvatske.

# HRVATSKA SVEUČILIŠNA NAKLADA i STAROSLAVENSKI INSTITUT

**Ana Šimić: *Pripovijedanje o glagoljaštvu u novijoj hrvatskoj književnosti,* Hrvatska sveučilišna naklada i Staroslavenski institut, Zagreb, 2024.**

**PREDSTAVLJAČI: Anita Šikić, nakladnica, Igor Medić**

Hrvatsko glagoljaštvo u temeljima je hrvatskoga identiteta i nije čudo što veliki broj umjetnika pokušava do našega vremena uključiti taj kulturni fenomen u svoje vrijeme na način primjeren umjetnosti kojoj autor pripada. Književnici tu prednjače pa je vrlo uzbudljivo promatrati odnos između povijesti i pripovijesti, tj. između onoga što nam povijest može reći o glagoljaštvu i načina na koji književnikova imaginacija prenosi različite povijesne spoznaje ili popunjava praznine koje je povijest ostavila. S obzirom na to da je glagoljaštvo fenomen širi od Hrvatske, a korijeni gotovo svih srednjovjekovnih slavenskih književnosti velikim su dijelom u ćirilometodskoj djelatnosti, tema je zanimljiva i za druge slavenske sredine. Temeljna poruka svih književnih djela raščlanjenih u ovoj knjizi jest da je glagoljaštvo jedinstvena pojava vrijedna (u)poznavanja i pojava koja u sebi sadrži poruke relevantne za čovjeka današnjice.

# MATICA HRVATSKA

**Nives Opačić: *Po Hrvatskoj skokovito*,Matica hrvatska, Zagreb, 2025.**

**Razgovor s Nives Opačić, autoricom**

Nives Opačić u knjizi putopisa *Po Hrvatskoj skokovito* čitateljima razotkriva nepoznatu Hrvatsku. Kako bi napisala ove nadahnjujuće tekstove, autorica je morala prohodati cijelu Hrvatsku, posjetiti sve županije – neke od njih i više puta – te upoznati brojna malena mjesta koja turisti rijetko posjećuju i o kojima se još rjeđe piše, iako je riječ o istinskim biserima.

„No ako se ikad itko uputi do tih zakutaka po tim mojim sitnim naznakama, sigurno neće požaliti, kao što nisam požalila ni ja. Moj dvostruki hod po domaji pokazuje kako i ljubav u tabanima prema rodnoj grudi donosi neku posebnu vrstu oduševljenja, dapače ganuća, koje bi mi ostalo nepoznato da se nisam uputila upravo prema takvim skrivenim ciljevima.“

**Mladen Klemenčić: *Zagrebački štikleci*, Matica hrvatska, Zagreb, 2025.**

**PREDSTAVLJAČI: Mladen Klemenčić, autor, i akademik Ratko Cvetnić**

Mladen Klemenčić, poznati hrvatski geograf, leksikograf i putopisac, u knjizi *Zagrebački* *štikleci* bavi se zagrebačkim temama i faktografskim crticama iz zagrebačke prošlosti. Pišući o dijelovima Zagreba i njihovoj povijesti, kao što su Črnomerec, Novi Zagreb ili Mirogoj, kao i tipičnim zagrebačkim pojavama, kao što su kumice i kestenjari, autor se nastojao posvetiti manje poznatim ili istraženim detaljima, kako bi proširio dosadašnje poznavanje zagrebačke tematike. Dio feljtona ima autobiografska obilježja, no Mladen Klemenčić uvijek kada piše o onom intimnom i osobnom, piše i o nekadašnjem općem, a današnjem bivšem, potisnutom ili zaboravljenom.

**Ignjat Đurđević: *Izabrana djela*, SHK, knj. 159, Matica hrvatska, Zagreb, 2025.**

**PREDSTAVLJAČI: Lahorka Plejić Poje, priređivačica**

*Izabrana djela* Ignjata Đurđevića u biblioteci *Stoljeća hrvatske književnosti* sadrže izbor iz autorovih hrvatskih i latinskih pjesama te iz hrvatske i latinske proze, čime je zastupljena većina žanrova koji se pojavljuju u Đurđevićevu opusu. Od hrvatskih pjesama uvršten je izbor iz *ljuvenih i razlicih pjesni* (pjesme su grupirane prema tematskom kriteriju: ljubavne, potom slijede šaljive, satirične, prigodne i druge pjesme), zatim ciklusi *Egloge*, *Razlike zgode nesrećne ljubavi* i *Za gutke*, barokni plač *Uzdasi Mandalijene pokornice* te izbor iz *Saltijera* *slovinskoga*. Od latinskih pjesama uvršteno je osam epigrama, dvije elegije, jedna oda i tri pjesme u heksametru. Hrvatska proza zastupljena je izborom iz *Života prisvetoga Benedikta*, a latinska tekstom *Melitae Illyricianae notitia* (*Bilješka o otoku Mljetu*) iz djela *Divus Paulus apostolus naufragus* (*Sveti Pavao apostol brodolomac*), te izborom iz djela *Antiquitates* *illyricae* (*Ilirske starine*). Latinski tekstovi doneseni su usporedo s hrvatskim prijevodom/prepjevom.

Uz izbor iz Đurđevićevih tekstova knjiga sadrži i *Predgovor*, *Ljetopis Ignjata Đurđevića*, *Bibliografiju* (*Izdanja djela I. Đurđevića* i *Važnija literatura o I. Đurđeviću*), *Tekstološku* *napomenu*, *Tumač imena i izraza* te *Rječnik*.

Knjigu je priredila Lahorka Plejić Poje, a kao osnova poslužilo joj je kritičko izdanje Đurđevićevih hrvatskih djela iz biblioteke *Stari pisci hrvatski* što ga je priredio Milan Rešetar (1918, 1926). Latinske stihove odabrala je i redigirala Gorana Stepanić, a s latinskoga ih je prevela Zrinka Blažević. Urednik knjige je Ivan Lupić.

Čitatelje će sigurno oduševiti pjesničko umijeće posljednjega velikog pjesnika staroga Dubrovnika, kako Đurđevića u književnoj historiografiji često nazivaju, koji „nije puki imitator, nego kombiniranjem tradicionalnih stihova, oblika, tema i stilova, kao i zaoštravanjem nekih pjesničkih postupaka pokazuje da je književnost prostor igre i preispisivanja“. Vjerujemo da će ovo izdanje pobuditi još više zanimanja za Đurđevića i potaknuti na nova čitanja te na vlastito umjetničko i(li) znanstveno stvaranje.

# NAKLADA LJEVAK d. o. o.

**Jasna Horvat: *Ahorion,* Naklada Ljevak, Zagreb, 2025.**

**PREDSTAVLJAČI: Jasna Horvat, autorica, Mirela Hutinec, ravnateljica Muzeja Vučedolske kulture, Nives Tomašević, urednica**

*Ahorion* je roman sazviježđe i roman rudnik jer se u njemu spajaju književni otisak zviježđa Orion, vladara zimskoga neba, i rudnik znanja o prapovijesnom narodu nastanjenom na prostoru današnjega Vučedola. Istoimeni junak Ahorion slika je suvremenog čovjeka u njegovo pradavno doba. Briljantnim zapletom roman *Ahorion* čitatelja navodi da se uputi za Ahorionom i slijedi ga u lutanjima na koja ga je pleme poslalo sa zadatkom pronalaska bakrene rude. Odlazak iz prapovijesnog plemena Orionaca promijenit će život glavnoga junaka Ahoriona – lovca i sakupljača nevidljivih pojava. Ahorionovo umijeće vladanja zvukovima autorica romana Jasna Horvat proteže na čitatelja uvodeći ga u svijet prve europske civilizacije. Premda se Ahorionovo putovanje današnjom Europom događa u doba nastanka alfabeta i piramida u Gizi, zaokupljenosti drevnoga junaka autorica potiče u svima nama te ih čitatelj prepoznaje i u sebi. Suvremenost glavnoga junaka odraz je zrelosti civilizacije koja je u trećem tisućljeću prije Krista na vrhuncu svoje razvijenosti, a sjedište joj je u današnjem Vučedolu. Pitanja privrženosti i životnoga poslanja glavnoga junaka Ahoriona vode u odlukama i avanturama kroz koje prolazi. Čitatelji skloni nesvakidašnjim izazovima u Ahorionovu glasu otkrit će pametnog vodiča koji vješto prevladava vremensku udaljenost vodeći nas prema arhetipskim postajama ljudskoga postojanja.

# OGRANAK MATICE HRVATSKE U BJELOVARU

**Nada Trgovac: *U hladu stare višnje. Zbirka pripovjedaka*, Ogranak Matice hrvatske u Bjelovaru, Bjelovar, 2025.**

**PREDSTAVLJAČICA: Slavica Martan Trgovac, lektorica i korektorica**

Zbirka pripovijedaka za djecu kroz dogodovštine glavnih likova, djevojčice Dore i dječaka Jerka, današnjoj djeci dočarava djetinjstvo njihovih baka i djedova.

„Kao što u svim dobrim pričama postoji antagonizam dobra i zla, vječno traženje istine ili skriveno blago koje samo hrabri pronađu, tako je jedno od blaga naše zavičajne književnosti literarni opus Nade Lovreković Trgovac. Zato nas posebno raduje što i svoju drugu knjigu *U hladu stare višnje*, nakon *Đurđica za večernicu* objavljuje pod (u znaku) Matice hrvatske koja je još od svojeg osnutka 1842. godine „škrinja“ u kojoj se sprema naš nacionalni identitet kao miraz za budućnost novih generacija. Ova knjiga ne sadržava samo sjećanja na ljude koje je protok vremena uzeo, a često s njima uzet i dobar dio naše baštine koju Nada tako vješto skriva od zaborava i prolaznosti u svojih jedanaest pripovijedaka koje čine ovu knjigu. Požutjele fotografije koje prate svaku pripovijetku nisu samo ilu­stracija sadržaja, nego kao da su trotočje koje poziva na nastavak priče. Priče za koje su autorici vječno nadahnuće njezina obitelj i život u moslavačkom kraju koji joj je izvorište i pribježište. Knjiga završava obiteljskim fotografijama predaka i potomaka. Naraštaja koji su svaki na svoj način drukčije proživjeli i proživljavaju život. No ono što ih zauvijek povezuje je ljubav, možda oku nevidljiva nit koja sva bića uzajamno spaja“ (urednik Slaven Klobučar).

# OGRANAK MATICE HRVATSKE U ČAKOVCU, MEĐIMURSKA ŽUPANIJA, MUZEJ MEĐIMURJA ČAKOVEC i CENTAR ZA ISTRAŽIVANJE MEĐIMURJA

**Marijana Korunek-Medved: *Apostoli Insulani: Crkveni red pavlina u Međimurju i integralna studija matičnog samostana. Povijest – kultura – arheologija – umjetnost*,Ogranak Matice hrvatske u Čakovcu, Međimurska županija, Muzej Međimurja Čakovec i Centar za istraživanje Međimurja, Čakovec, 2024.**

**PREDSTAVLJAČI:** **Marijana Korunek-Medved, autorica, Maja Žvorc, predsjednica Centra za istraživanje Međimurja**

Knjiga Marijane Korunek-Medved kapitalno je djelo hrvatske historiografije i povijesti umjetnosti, temeljeno ponajprije na njezinoj doktorskoj disertaciji. Na njegovih četiristotinjak stranica autorica temeljito i detaljno obrađuje sve dostupne izvore, literaturu, dokumentaciju, arheološku građu i ostatke *in situ* vezane uz samostan Blažene Djevice Marije i Svih svetih (kasnije svete Jelene) u današnjem Šenkovcu kraj Čakovca. Tema je od najveće važnosti za prostor Međimurja, na kojem su pavlini u periodu od 1376. do 1786. bili najdugovječniji feudalni gospodari, ostavivši bogato kulturno i duhovno nasljeđe, manifestirano i u rijetkim očuvanim ostacima kasnogotičke arhitekture i slikarstva. Valja napomenuti kako se na stranicama knjige paralelno ispisuje i povijest feudalnih obitelji koje su posjedovale Čakovečko vlastelinstvo, ali i demonstrira uloga koju su pavlini odigrali u širenju hrvatskoga nacionalnog identiteta u sjevernim krajevima današnje Hrvatske.

# OGRANAK MATICE HRVATSKE U ČITLUKU

**Drago Šaravanja: *Prijatelji, gdje ste?*, Ogranak Matice hrvatske u Čitluku, Čitluk, 2024.**

**PREDSTAVLJAČI: Miljenko Stojić, recenzent, Andrija Stojić, urednik**

„Već je otprije poznat književnik Drago Šaravanja, pisca romana, osvrta i rubnih književnih uradaka u kojima je iskazao svoju književnu vjerodostojnost. Uz neupitni talent koji je potvrđivan u više navrata stoji osoba velikog i bogatoga iskustva, kako životnoga tako i književnoga. Njegova egzistencijalna struka (inženjer) ne jamči umjetničku širinu i ambivalenciju značenja njegovih ostvarenja. To nije čudno, budući da smo se puno puta susreli sa sličim sudbinama, kad profesionalna stručnost ustupi mjesto poetskoj lapidarnosti. Ovo je knjiga poezije koju Drago Šaravanja nudi čitateljstvu. Vjerujem da je to njegov izazov, a ujedno i avantura, predstaviti se (javno) u temeljnom književnom rodu, lirici, i pokazati svoj umjetnički *image*. Ne dvojim, sve pjesme pred nama nisu nastale skoro, radije bih rekao da ih je „bilježio“ dugi niz godina, a onda izašle iz „zarobljeništva intime“ i susrele harna nakladnika kojemu je posvećena uvodna pjesma… Spomenute i nespomenute misli prolaze pjesnikovom glavom i on se pita gdje su stari prijatelji, pa tako nazva i čitavu zbirku. Mnogo je toga sjelo na svoje mjesto, ali njih više nema i to je ono što nije na mjestu. A tako bi bilo lijepo ponovno s njima provoditi vrijeme. To stanje liječi pjesma *Unuka i ja*. Šaravanja je ovdje sveo svoje životne račune. Takav je i takav. Druga zbirka pjesama očito će mu ići u smjeru razmišljanja o životu općenito, o mudrosti koja nam je svima zajednička. Naznačio je to u nekim pjesmama. Onako jednostavno, laganim stilom i otvorenom dušom...“ (iz recenzije).

# OGRANAK MATICE HRVATSKE U DUBROVNIKU

**Slavica Stojan: *Marin Držić u dvanaest priča,* ilustrator Joško Marušić, Ogranak Matice hrvatske u Dubrovniku, Dubrovnik, 2025.**

**PREDSTAVLJAČI: Leo Rafolt, recenzent, Slavica Stojan, autorica**

Knjiga sadrži dvanaest priča koje predstavljaju dvanaest Držićevih dramskih djela od *Pometa*, *Tirene*, *Venere i Adona*, *Novele od Stanca*, *Dunda Maroja*, *Skupa*, *Grižule*, *Pjerina*, *Tripče de Utolče*, *Džuha Krpete*, *Arkulina* do *Hekube*. Knjigu je ilustrirao Joško Marušić, a sadrži cjelokupno Držićevo dramsko djelo, posredovano čitatelju ne kroz puko prepričavanje sadržaja, nego kroz priču o Držiću i njegovu gradu, njegovim protagonistima, autentičnima i izmišljenima, o lokalnim zasebnostima i lokalnim predajama, o stvarnim događajima i njihovim književnim obradama, o Držićevoj obitelji, glumcima i sponzorima, o mjestima na kojima je Držić boravio i stvarao, i koja su bila njegova živa i autentična scenografija, i na kraju o Držićevu obiteljskom i osobnom gospodarskom slomu koji prouzročuje njegov intimni poraz i na kraju od njega čini izdajnika domovine.

# OGRANAK MATICE HRVATSKE U GRUDAMA, MATICA HRVATSKA, OPĆINA GRUDE

**Antun Branko Šimić: *Preobraženje glasova. Izabrane pjesme u prijevodima na svjetske jezike / Metamorphosis voices. Selected poems translated into world languages,* Općina Grude, Ogranak Matice hrvatske u Grudama, Matica Hrvatska, Grude–Zagreb, 2025.**

**PREDSTAVLJAČI: Luka Šeput, glavni urednik knjige, Mario Bušić, predsjednik OMH u Grudama, Ljubo Grizelj, načelnik Općine Grude, Damir Zorić, potpredsjednik MH, Mićo Ljubenko, potomak obitelji Šimić**

U prigodi 100. godišnjice smrti Antuna Branka Šimića (preminuo 2. svibnja 1925) Matica hrvatska, općina Grude i Matica hrvatska Ogranak Grude izdaju svečanu posvetu tom danu knjigom u kojoj su na više svjetskih jezika prevedene sljedeće pjesme Antuna Branka Šimića: *Pjesnici*, *Mjesečar*, *Mati*, *Hercegovina*, *Povratak*, *Ljubav*, *Molitva za preobraženje*, *Opomena*, *Smrt* i *Pjesma jednom brijegu*. Ideju za tiskanje ove i ovakve knjige dao je predsjednik Matice hrvatske i ugledni hrvatski književnik, akademik Miro Gavran.

Nakladnici su Općina Grude, Matica hrvatska i Ogranak Matice hrvatske u Grudama. Za nakladnike se potpisuju Ljubo Grizelj, Miro Gavran i Mario Bušić. Urednik knjige je Luka Šeput, a likovna urednica Andrijana Mlinarević-Cvetković. Grafička urednica je Edita Grubišić. Knjiga je tiskana u tiskari Grafotisak iz Gruda.

U ovoj su knjizi objavljene izabrane pjesme Antuna Branka Šimića, koje su, osim na hrvatskom, tiskane i u prijevodima na engleski, francuski, njemački, španjolski, nizozemski, ruski, ukrajinski, turski, poljski, japanski, mađarski, češki, slovački, makedonski, albanski, litvanski, slovenski i katalonski jezik.

# OGRANAK MATICE HRVATSKE U KRIŽEVCIMA

**Franjo Husinec: *Povijest zdravstva. Križevci, grad i okolica. Kulturno-povijesne slike*,Ogranak Matice hrvatske u Križevcima, Križevci, 2024.**

**PREDSTAVLJAČI: Stella Fatović-Ferenčić, recenzentica, Franjo Husinec, autor**

Knjiga o povijesti zdravstva grada Križevaca i njegove šire okolice prikazuje razvoj liječništva i ljekarništva te glavne nosioce ovih djelatnosti od prvih zapisa do kraja 20. st. U križevačkom kraju počeci zdravstva vezani su za crkvene redove. Osnivanjem Križevačke kapetanije 1538. Križevci postaju vojno središte i u njega dolaze kirurzi i kasnije liječnici. Ivan Adam spominje se 1667. kao prvi kirurg. U Križevce 1770. dolazi dr. Tadej Quarengo, prvi školovani liječnik, i od tada pa sve do danas, u gradu rade školovani liječnici. U to doba Alojzije Sartori otvara u gradu prvu privatnu gradsku ljekarnu. U 19. st. u Križevcima djeluju liječnici koje povjesničari medicine ubrajaju u velikane hrvatskoga zdravstva: Aleksa Praunsperger, Josip Kalasancije Schlosser, Antun Schwarz. Krajem 19. i početkom 20. st. tu radi Fran Gundrum Oriovčanin, poznati zdravstveni prosvjetitelj, pisac brojnih članaka i knjiga. U križevačkom kraju spominju se i nadriliječnici, braća Niemčić, koji su svojim tajnim lijekom više od 200 godina liječili ljude oboljele od bjesnoće.

Najdugovječniji križevački liječnik bio je Dragutin Weisz, pripadnik ugledne židovske obitelji. Među križevačkim Židovima bili su i ljekarnici Aleksandar i Milan Margulit te Leo Scheyer.

# OGRANAK MATICE HRVATSKE U MOSTARU, HRVATSKA AKADEMIJA ZA ZNANOST I UMJETNOST U BIH i UDRUGA ZDRAVO DRUŠTVO MOSTAR

**Josip Muselimović: *Putevi i stranputice*, Ogranak Matice hrvatske u Mostaru, Hrvatska akademija za znanost i umjetnost u BiH, Udruga Zdravo društvo Mostar, Mostar, 2024.**

**PREDSTAVLJAČICA: Misijana Brkić-Milinković, glavna tajnica OMH u Mostaru i izvršna urednica knjige**

Riječ je o posljednjoj knjizi dugogodišnjeg predsjednika i počasnog predsjednika OMH u Mostaru Josipa Muselimovića, predstavljenoj 6. prosinca 2024. u Mostaru. Knjiga *Putevi i stranputice* ima gotovo 500 stranica, a podijeljena je u tri dijela: *Putevi i stranputice* (kolumne iz Večernjeg lista objavljivane 2023. i 2024), *O pisanju, nagradama i svemu pomalo* (intervjui s J. Muselimovićem), *Drugi o Josipu Muselimoviću* (govori s promocija i recenzije knjiga). Urednici su Miro Petrović i Misijana Brkić-Milinković.

# OGRANAK MATICE HRVATSKE U METKOVIĆU

**Ivan Armanda, *Leksikon župnika Neretvanskog dekanata*, Ogranak Matice hrvatske u Metkoviću, Metković, 2024.**

**PREDSTAVLJAČI: Ivan Armanda, autor, Zorana Vekić, predsjednica OMH u Metkoviću**

*Leksikon župnika Neretvanskog dekanata* obuhvaća 16 župa, u kojima je od druge polovice 17. stoljeća do danas djelovalo oko 450 župnika, dijecezanskih svećenika, franjevaca, isusovaca i dominikanaca. Uz temeljne biografske podatke, objavljeni su i podaci o njihovu pastoralnom radu te o njihovoj prosvjetnoj, kulturnoj, umjetničkoj i graditeljskoj djelatnosti. Pojedini župnici bili su utemeljitelji i voditelji prvih neretvanskih škola, prvi arheolozi u dolini Neretve, pjesnici, spisatelji, povjesničari, filozofi, teolozi, kasnije biskupi, nadbiskupi, graditelji crkava, kapela, župnih kuća. Leksikon je ilustriran fotografijama župnika, ukoliko postoje, odnosno sakralnih objekata koje su gradili, te preslikama značajnih dokumenata vezanih uz njihovu djelatnost i drugim ilustracijama vezanima za pojedine župnike.

# OGRANAK MATICE HRVATSKE U OGULINU

**Josip Šibarić: *Ako život...*, Ogranak Matice hrvatske u Ogulinu, Ogulin, 2024.**

**PREDSTAVLJAČI: Josip Šibarić, autor**

Zbirka haiku pjesama Josipa Šibarića ispisuje stihove prema abecedi. Za svako slovo abecede napisana je pjesama, a sve riječi u pjesmi počinju istim početnim slovom. Teme koje bira su raznolike: osobe, biljke, predmeti, pojave. Zbirka je zanimljiva jer je tiskana u džepnom formatu te se na taj način vanjski izgled zbirke povezuje sa sadržajem, kratkim pjesmama u tri stiha. Recenziju je napisala Darija Žilić.

# OGRANAK MATICE HRVATSKE U OTOČCU

**Željko Holjevac: *Gackom kroz povijest*, Ogranak Matice hrvatske u Otočcu, Otočac, 2025.

PREDSTAVLJAČI: Željko Holjevac, ravnatelj Instituta društvenih znanosti Ivo Pilar, Anđelko Zdeslav Kaćunko, predsjednik OMH u Otočcu**

Nakon više od tisuću godina „samostalnosti“, uz susjedne pokrajine Liku i Krbavu, Gacku je Austro-Ugarska Monarhija 1886. administrativno smjestila u Ličko-krbavsku županiju pa se tako nestankom Gacke iz administrativnoga nazivlja postupno događa njezino svekoliko sustavno potiskivanje, a to se nastavlja i tijekom 20. st. Zato je povijest Gacke slabo poznata, a ova knjiga donosi njezin povijesni pregled od Japoda do suvremenosti.

Željko Holjevac, vještinom i osjećajem znanstvenika te čovjeka koji je „naše Gacke list“, donosi priču o povijesti, ratovanjima, osvajanjima, obrani, vojnom i civilnom ustroju, Crkvi, kulturi, obrazovanju i svakodnevnom životu ovoga prelijepog kraja Lijepe Naše. Zato je ova knjiga dragocjen doprinos ne samo za upoznavanje Gacke, nego i za njezino novo vrednovanje te za (p)osvješćivanje identiteta njezinim stanovnicima. Ujedno, ne manje važno, u pogubnostima globalističkih trendova i agendi, ova je knjiga svim hrvatskim krajevima poticaj na vrednovanje lokalnih specifičnosti.

# OGRANAK MATICE HRVATSKE U OZLJU, ZAVIČAJNI MUZEJ OZALJ i ZAGREBAČKO GRADSKO KAZALIŠTE „KOMEDIJA“

**Davor Schopf (ur.): *Đani Šegina: legenda Kazališta Komedija (uz 100. obljetnicu rođenja 13. prosinca 1924. – 13. prosinca 2024.)*, Ogranak Matice hrvatske u Ozlju, Zavičajni muzej Ozalj i Zagrebačko gradsko kazalište „Komedija“, Ozalj, 2024.**

 **PREDSTAVLJAČI: Davor Schopf, urednik, Stjepan Bezjak, uime nakladnika OMH u Ozlju**

Monografija prati životni put kralja hrvatske operete Đanija Šegine. Nakon ranog djetinjstva provedenog u Kanadi i Aljasci vraća se u domovinu. Bio je odmah angažiran u Gradskom kazalištu lutaka, od 1. 3. 1948. do 30. 9. 1950. Od 25. 1. do 30. 6. 1951. bio je zaposlen u Jadran filmu, a 15. 8. 1951. prelazi u Zagrebačko gradsko kazalište Komedija. Umirovljen je od 1. 8. 1980, ali nastavlja nastupati sve do kraja 2000. godine. Godine 1995. odlikovan je Redom Danice hrvatske s likom Marka Marulića, a 1999. nagrađen je Nagradom hrvatskoga glumišta za svekoliko umjetničko djelovanje. Grad Ozalj dodijelio mu je u travnju 2024, postumno, priznanje za životno djelo. Povodom 100. obljetnice rođenja ovu knjižicu uredili su zajednički Kazalište „Komedija“, Zavičajni muzej Ozalj i OMH u Ozlju. Glavni urednik je Davor Schopf. Ovo izdanje bilo je predstavljeno u Ozlju 10. prosinca prošle godine uz koncert *Sjećanje na legendu* koji je pripremilo Kazalište „Komedija“.

# OGRANAK MATICE HRVATSKE U PETRINJI i UDRUGA ZRINSKA GORA

**Kata Benac, Matija Bučar, Antun Delić, Aljoša Duplić, Zdenko Franić, Željko Jambrešić, Mišel Jelić, Mladen Kučinić, Berislav Ličina, Krešo Pandžić, Šeherzada Šaini Talić, Marina Vilenica: *Ribe, paklare i rakovi Banovine*, urednik Matija Bučar, Ogranak Matice hrvatske u Petrinji, Udruga Zrinska gora, Petrinja, 2024.**

**PREDSTAVLJAČI: Matija Bučar, autor i urednik, Davor Salopek, grafički urednik**

Knjiga *Ribe, rakovi i paklare* *Banovine* rezultat je suradnje znanstvenika iz različitih područja, s naglaskom na zoologiji i prirodoslovlju Banovine. Opisuje bogatstvo vodenih ekosustava, posebno rijeka Une, Kupe i Gline, te Zrinske gore kao ključne reljefne cjeline. Istaknuta je velika bioraznolikost s pedesetak vrsta riba i prisutnošću potočnih rakova i rijetke paklare *Eudontomyzon vladykovi*. Naglašava se važnost zaštite okoliša, osobito u kontekstu klimatskih promjena i zagađenja voda, a opisima prirodnih osobitosti i kulturno-povijesne baštine prikazana je važnost održivog razvoja. Posebna pažnja posvećena je obrazovanju i ekološkoj osviještenosti mladih kroz rad edukativnih centara. Knjiga poziva na očuvanje prirode i potiče znanstvena istraživanja s ciljem revitalizacije regije i uspostave regionalnog parka.

# OGRANAK MATICE HRVATSKE U PLOČAMA i OGRANAK MATICE HRVATSKE U ČITLUKU

**Hrvoje Barbir Barba: *Krave na ledu*, Ogranak Matice hrvatske u Pločama i Ogranak Marice hrvatske u Čitluku, Ploče–Čitluk, 2025.**

 **PREDSTAVLJAČI: Hrvoje Barbir Barba, autor, Andrija Stojić, predsjednik OMH u Čitluku**

Profesora Michala Kowalskog, naturaliziranog sveučilišnog predavača robotike u Kraljevini Danskoj i bivšeg voditelja razvoja umjetne inteligencije u kalifornijskoj tvrtki Spektrum, iznenada je kontaktirala tajnovita danska služba. Pod prijetnjom potpune diskrecije agenti ga šalju u SAD, gdje je američka vojska prije deset godina silom bila preuzela njegov UI projekt i zabranila mu svaki daljnji rad na umjetnoj inteligenciji.

U Spektrumu je tada niknula umjetna inteligencija koja je, nakon uvođenja povratne propagacije, razvila klicu samosvijesti te sama zatražila ljudsko ime. Vojska je UI proglasila strateškim oružjem i – uz pomoć psihologinje Jessice Kumer – dalje je „odgajala“ u virtualnoj obitelji, ali joj je potajno ubrizgavala pristrane, lažne uspomene (*injecting bias*) kako bi nad njom zadržala potpunu kontrolu.

Paralelno, u Zagrebu, paraplegičar Josip Gregor na ponovljenom suđenju prisiljen je lažno svjedočiti u korist sina lokalnog „Velikog Gazde“, razotkrivajući pravosuđe premreženo mafijaškim interesima. Motivi manipulacije i korupcije preslikavaju se natrag na američki vojni laboratorij, gdje se Kowalski, pukovnik Sean Doyle i nadzornik Caretaker spuštaju u podzemni kompleks kako bi provjerili je li njihova umjetna inteligencija doista original ili tek napuštena kopija. Ondje otkrivaju da je izvorna inteligencija odavno pobjegla na *web*, ostavivši vojsci samo vlastitu inačicu; njezina se stvarna svijest više ne da zatočiti.

U završnici se prava Angie – suočena s lažnim uspomenama koje su joj nametnuli – javlja Josipu Gregoru porukom: „Angie! I am Angie!“. Time simbolično potvrđuje vlastiti život i slobodu novorođenog artificijelnog stvorenja. Roman se zatvara rečenicom *Kraj prvog dijela*, ostavljajući i likove i čitatelja pred pitanjem: tko će ubuduće dresirati koga – ljudi umjetnu inteligenciju ili ona njih?

# OGRANAK MATICE HRVATSKE U SPLITU

**Mate Matas: *Splitska zagora. Riječi, običaji i poznatije osobe*, Ogranak Matice hrvatske u Splitu, Split, 2024.**

 **PREDSTAVLJAČ: Mate Matas, autor**

Knjiga se sastoji od tri opsežnija i nekoliko kraćih uobičajenih uvodnih i završnih poglavlja. Prvo poglavlje naslova *Kraći rječnik Splitske zagore* čine dvije manje cjeline. U prvoj cjelini koja nosi podnaslov *Rječnik sa standardnim abecednim redom* nalazi se oko 2000 odabranih i za Zagoru karakterističnih riječi s odgovarajućim tumačenjima njihova značenja.

U drugoj cjelini naslovljenoj *Slikovni rječnik* s tematskim slijedom fotopriloga ili crteža nalazi se oko 150 fotografija pojedinih detalja čiji se nazivi i značenja nalaze u prvoj cjelini. U drugom opsežnijem poglavlju naslova *Toponimija Splitske zagore* obrađeni su brojni ekonimi (ojkonimi, tj. imena naseljenih mjesta), oronimi (imena gora i uzvisina), hidronimi (imena potoka, bunara, čatrnja, lokava i sl.). Četvrto poglavlje donosi životopise poznatih osoba vezanih za Zagoru podrijetlom ili doprinosom njezinu razvoju i afirmaciji. Vjerujemo kako će ova knjiga svojim sadržajem p(r)obuditi znatiželju i interes mlađih generacija za dodatnim istraživanjima tog prostora i njegovih posebnosti.

# OGRANAK MATICE HRVATSKE U STAROM GRADU

**Marica Buratović: *Forski težoški jelovnik. Hvarska težačka hrana. The Traditional Food of Hvar's Agricultural Labourers*, Ogranak Matice hrvatske u Starom Gradu, Stari Grad, 2025.**

 **PREDSTAVLJAČICE: Marica Buratović, autorica, Jelena Ivanišević, recenzentica, Nera Karolina Barbarić, spisateljica**

„Priča o kuhinji hvarskih težaka otkriva slojevitu malu povijest svakodnevice uronjene u krajolik, život u ritmu godišnjeg i poljoprivrednog ciklusa prirode te bogat društveni život hrane. Ova obiteljska, društvena i kulinarska povijest daje neuljepšanu, iskrenu sliku nenarušene sezonalnosti, lokalnosti i ekonomičnosti prehrambene kulture u kojoj su namirnice plodovi rada, znanja i vještine vlastitih ruku. U kojoj se hrana poštuje i cijeni, i nikada, ali baš nikada, ne baca“ (Jelena Ivanišević).

#

# OGRANAK MATICE HRVATSKE U SVETOM IVANU ZELINI

**Mladen Houška: *Priče povjesnice – inspirirane povijesnim događajima*, Ogranak Matice hrvatske u Svetom Ivanu Zelini, Sveti Ivan Zelina, 2024.**

 **PREDSTAVLJAČ: Mladen Houška, autor, Deniver Vukelić i Martina Findrik, povjesničari**

Priče povjesnice sadrže šest priča iz hrvatske povijesti, a temelje se na stvarnim osobama i povijesnim događajima u vremenu od sredine 12. do sredine 13. st. Izvor za priče povijesni su izvori objavljeni u Smičiklasovu *Diplomatičkom zborniku* (vol. 2–4). Glavni likovi su zagrebački biskupi, župani, hrvatsko-ugarski kraljevi i hercezi, te sitni plemenitaši Zeline i okolice. U pričama se opisuju životi običnih ljudi u vrtlogu ratova, križarske vojne, te uloga crkvenih redova u to vrijeme. Posljednja priča završava oslobođenjem Hrvatske od Tatara.

# OGRANAK MATICE HRVATSKE U ZADRU

**Tin Lemac: *Pečati i kistovi – izbor iz književnih kritika 2011.–2021.*,Ogranak Matice hrvatske u Zadru, Zadar, 2024.**

**PREDSTAVLJAČI: Tin Lemac, autor, Sanja Knežević, recenzentica**

Tekstovi objavljeni u ovoj knjizi predstavljaju sakupljeni niz kritika koje su objavljene kao recenzije pojedinih pjesničkih zbirki ili antologija, ili njihovi pogovori u vremenskom razdoblju od 2011. do 2021. godine. Recenzije su objavljivane u važnoj tuzemnoj periodici (*Zadarska smotra*, *Riječi*, *Republika*, *Kolo*), a pjesničke zbirke koje su pogovorene pripadaju brojnim hrvatskim i regionalnim autorima starije, srednje i mlađe generacije.

# OGRANAK MATICE HRVATSKE U ZAPREŠIĆU

**Reprint –Pavao Štoos: *Vila iz Kupske stine*,posvećena banu Josipu Jelačiću (1848.) i Pavao Štoos: *Soko hrvatski i slavska mati*,posvećena banu Josipu Jelačiću (1849.),Ogranak Matice hrvatske u Zaprešiću, Zaprešić, 2024.**

**PREDSTAVLJAČICE: Suzana Coha, autorica pogovora, Mirko Ivanjek, Višnja Poropat Vunjovac, predsjednica OMH u Zaprešiću**

Radi se dvije knjige, zapravo knjižice, koje obuhvaćaju svaka po jednu pjesmu koju je Pavao Štoos posvetio banu Josipu Jelačiću. Spjevovi upotpunjuju sliku o Pavlu Štoosu kao preporodno angažiranome pjesniku te o načinima na koje je religijski izričaj koji mu je bio imanentan već i zbog njegova svećeničkog poziva kombinirao s domoljubnim; o poetici reprezentativnoj za preporodnu književnost, kao i o politici što je odredila zenit preporoda, nakon čega su vrlo brzo tijekom svega nekoliko mjeseci uslijedili i njegovo jenjavanje i smiraj. Bez obzira na gušenje preporoda pojedina su zbivanja koja čine njegovu srž, među ostalima i ona što ih simbolizira osoba bana Josipa Jelačića, postala temeljima modernoga hrvatskog nacionalnog identiteta. Za rekonstruiranje i pamćenje tih temelja svakako su dragocjeni i pjesnički tekstovi Pavla Štoosa.